5.8.2022
1.
RO
Jurnalul Oficial al Uniunii Europene
C 298/3
Introducere Resursele de apă ale UE sunt supuse unor presiuni din ce în ce mai mari.
Acest lucru duce la stres hidric, atunci când resursele de apă sunt insuficiente pentru a satisface nevoile, precum și la o deteriorare a calității apei.
În plus, schimbările climatice, condițiile meteorologice imprevizibile și seceta contribuie în mod semnificativ la creșterea presiunii asupra disponibilității apei dulci.
Reutilizarea apei recuperate este larg recunoscută ca o practică ce contribuie la gestionarea mai eficientă a resurselor de apă și la adaptarea sistemelor noastre la schimbările climatice, în conformitate cu strategia UE stabilită în Pactul verde european (1).
Regulamentul (UE) 2020/741 al Parlamentului European și al Consiliului privind cerințele minime pentru reutilizarea apei (2) (Regulamentul privind reutilizarea apei) urmărește să faciliteze și să încurajeze practica reutilizării apei pentru irigații în agricultură, un sector care poate fi deosebit de vulnerabil la resursele de apă limitate sau intermitente, făcând sistemul alimentar al UE mai durabil și mai rezistent (3), protejând în același timp sănătatea publică și mediul.
Regulamentul privind reutilizarea apei, aplicabil de la 26 iunie 2023, stabilește cerințe minime uniforme de calitate a apei pentru reutilizarea în condiții de siguranță a apelor uzate urbane epurate în irigațiile în agricultură.
Cerințele minime armonizate vor asigura, de asemenea, funcționarea corespunzătoare a pieței unice pentru produsele agricole și ar trebui să sporească încrederea consumatorilor.
În temeiul acestui regulament, apele uzate urbane epurate în conformitate cu cerințele Directivei 91/271/CEE de reglementare a tratării apelor urbane reziduale (Directiva privind tratarea apelor urbane reziduale) (4) trebuie să fie supuse unei epurări suplimentare pentru a îndeplini noii parametri minimi de calitate și pentru a deveni adecvate pentru utilizare în agricultură.
Pe lângă cerințele minime uniforme privind calitatea apei, regulamentul stabilește, de asemenea, cerințe minime uniforme de monitorizare, norme de gestionare a riscurilor pentru evaluarea și abordarea potențialelor riscuri suplimentare pentru sănătate și riscuri de mediu, obligații de autorizare și norme privind transparența, în temeiul cărora informațiile esențiale privind toate proiectele de reutilizare a apei trebuie să fie puse la dispoziția publicului.
Articolul 11 alineatul (5) din Regulamentul privind reutilizarea apei impune Comisiei, în consultare cu statele membre, să elaboreze orientări pentru aplicarea regulamentului.
Prezenta comunicare stabilește orientările.
Aceasta a fost elaborată în strânsă cooperare cu Grupul de lucru privind reutilizarea apei (5) – înființat în cadrul Grupului de coordonare strategică pentru politica în domeniul apei (6) – printre ai cărui membri se numără autoritățile statelor membre și organizațiile părților interesate.
Grupul de lucru pentru reutilizarea apei a discutat în detaliu documentul în cadrul a două reuniuni din 21-22 octombrie 2021 și din 18 februarie 2022 și a prezentat observații scrise.
Secțiunea 2 din prezentele orientări se referă la obligațiile generale și administrative stabilite de regulament, inclusiv la domeniul de aplicare al acestuia.
Secțiunea 3 se referă la aspectele mai tehnice.
2.
Obligații generale și administrative Prezenta secțiune se referă la următoarele aspecte: domeniul de aplicare al regulamentului, în special aplicarea articolului 2 alineatul (2); autoritatea (autoritățile) competentă(e); punctele de contact și cooperarea transfrontalieră; responsabilitățile diferiților actori; permise; verificări de conformitate; sancțiuni; conștientizarea și schimbul de informații.
(1) Atât Planul de acțiune privind economia circulară (COM/2020/98 final), cât și noua strategie a UE privind adaptarea la schimbările climatice (COM/2021/82 final) se referă la reutilizarea apei, întrucât capacitatea UE de a răspunde presiunilor tot mai mari asupra resurselor de apă ar putea fi îmbunătățită prin reutilizarea pe scară mai largă a apelor uzate epurate.
Pe lângă irigații, reutilizarea apei poate fi, de asemenea, aplicată în mod util în sectorul industrial, contribuind la obiectivele stabilite în propunerea Comisiei de revizuire a Directivei privind emisiile industriale [COM(2022) 156 final/2].
(2) JO L 177, 5.6.2020, p. 32.
(3) Reutilizarea apei ar putea contribui la obiectivul de reducere a amprentei ecologice și climatice a sistemului alimentar al UE, stabilit în Strategia „De la fermă la consumator” (COM/2020/381 final).
(4) JO L 135, 30.5.1991, p. 40, Directiva privind tratarea apelor urbane reziduale prevede că apele uzate tratate se reutilizează, dacă acest lucru se dovedește adecvat.
Această directivă este în prezent în curs de revizuire, dar se preconizează că viitoarea structură legislativă planificată va consolida legătura cu practica reutilizării apei.
Astfel, orice trimitere la această directivă în prezenta comunicare se va referi în viitor la legislația revizuită planificată privind epurarea apelor uzate urbane.
(5) Denumit anterior Grupul ad-hoc de lucru privind reutilizarea apei, înființat ca grup de lucru permanent în anul 2022.
(6) Pentru mai multe informații cu privire la acest grup: https://circabc.europa.eu/ui/group/9ab5926d-bed4-4322-9aa7-9964bbe8312d/ library/3644e20b-f5c5-46de-9d2f-3d9efb965fac?p=1&n=10&sort=modified_DESC